ПРОЕКТ

М О Т И В И

към проект на Закон за изменение и допълнение на Закона за забрана на химическото оръжие и за контрол на токсичните химически вещества и техните прекурсори (Обн. - ДВ, бр. 8 от 2000 г.; изм. и доп., бр. 75 от 2002 г.; бр.11 от 2007 г.; бр. 82 от 2009 г.; бр. 26 от 2011 г.; бр. 14 от 2015 г.; бр. 63 от 2019 г., бр. 23 и 41 от 2024 г.)


Настоящият законопроект за изменение и допълнение на  Закона за забрана на химическото оръжие и за контрол на токсичните химически вещества и техните прекурсори (ЗЗХОКТХВТП) е изготвен въз основа на изискванията на чл. 16, ал. 2 във връзка с чл. 12, ал. 1 от Закона за ограничаване на административното регулиране и административния контрол върху стопанската дейност по отношение на регламентирането на изискуемите документи за издаване на удостоверения за регистрация за производство, преработване или употреба на химически вещества в закона. Действащото законодателство в тази област са Законът за забрана на химическото оръжие и за контрол на токсичните химически вещества и техните прекурсори (ЗЗХОКТХВТП) и Наредба № 16-437 от 04.05.2007 г. за условията и реда за извършване на дейности с токсичните химически вещества и техните прекурсори. В чл. 2, ал.3 от Наредба № 16-437 от 04.05.2007 г. за условията и реда за извършване на дейности с токсичните химически вещества и техните прекурсори са определени документите, които следва да се подават от лицата, кандидатстващи за регистрация. 
	Във връзка със спазване изискванията на Закона за ограничаване на административното регулиране и административния контрол върху стопанската дейност е необходимо в ЗЗХОКТХВТП да се регламентират изискуемите документи за издаване на удостоверения за регистрация за производство, преработване или употреба на химически вещества. В сега действащия ЗЗХОКТХВТП удостоверенията за регистрация за производство, преработване или употреба по чл. 6, 7 и 8 се издават от Междуведомствената комисия за експортен контрол и неразпространение на оръжията за масово унищожение към министъра на икономиката, инвестициите и индустрията за срок от три години, след изтичането на който всяка следваща регистрация се извършва за същия срок. Удостоверението за регистрация се издава в 30-дневен срок от получаване на заявлението. Лицата по чл. 6, 7 и 8, кандидатстващи за регистрация на производство, преработване или употреба, представят в Междуведомствената комисия документи при условия и по ред, определени с наредба на министъра на икономиката, инвестициите и индустрията.
	Предвид спецификата на химическите вещества, включени в Приложенията на ЗЗХОКТХВТП за производство, преработване или употреба на химически вещества и това, че те могат да бъдат използвани освен за законни мирни цели, но и за цели, свързани с разработването, производството, натрупването и употребата на химическо оръжие е създаден публичен регистър, който включва: наименованието на регистрираното лице; единен идентификационен код на регистрираното лице; номерът и датата на издаденото удостоверение за регистрация и срокът му на валидност и датата на прекратяване на регистрацията. 
Основната цел на проекта е да бъдат изпълнени изискванията на Закона за ограничаване на административното регулиране и административния контрол върху стопанската дейност чрез допълване на текстове с изискуемите документи за издаване на удостоверения за регистрация за производство, преработване или употреба на химически вещества в ЗЗХОКТХВТП, които сега са регламентирани в подзаконов нормативен акт - Наредба № 16-437 от 04.05.2007 г. за условията и реда за извършване на дейности с токсичните химически вещества и техните прекурсори.
Приемането на акта няма да увеличи административната тежест за бизнеса и няма да доведе до допълнителни разходи. Не се създават нови регулаторни режими и не се въвеждат нови такси. 
По проекта на акт не се налага  да бъде изготвена справка за съответствие с европейското право, тъй като актът не съдържа разпоредби, въвеждащи в българското законодателство норми на правото на Европейския съюз.
[bookmark: _GoBack]За приемането на проекта на акт няма да са необходими допълнителни разходи/трансфери/други плащания по бюджета на Министерството на икономиката, инвестициите и индустрията. Предложеният проект на акт няма да окаже въздействие върху държавния бюджет, поради което към него е приложена финансова обосновка образец 2.2 към чл. 35, ал. 1, т. 4, буква „б“ от УПМСНА.

